b'\n_START_ARTICLE_\nPitsiturnaus\n_START_PARAGRAPH_\nPitsiturnaus on Raumalla perinteisesti Pitsiviikon aikana j\xc3\xa4rjestetty j\xc3\xa4\xc3\xa4kiekkoturnaus. Turnausta on pelattu vuodesta 1993 l\xc3\xa4htien, joten vuonna 2013 turnaus pelattiin 20. kerran. Turnaus j\xc3\xa4rjestet\xc3\xa4\xc3\xa4n \xc3\x84ij\xc3\xa4nsuon j\xc3\xa4\xc3\xa4hallissa. _NEWLINE_Turnaukseen ovat perinteisesti osallistuneet ainakin Rauman Lukko, Porin \xc3\x84ss\xc3\xa4t ja Turun Palloseura.  Useimmin turnauksen on voittanut Lukko, kahdeksan kertaa. Ensimm\xc3\xa4inen ulkomaalaisjoukkue turnauksessa oli ven\xc3\xa4l\xc3\xa4inen VVS Samara vuonna 1999. Ainut ulkomaalainen voittaja on vuodelta 2002, jolloin ven\xc3\xa4l\xc3\xa4inen PHK TsSKA Moskova voitti turnauksen. Sama joukkue osallistui turnaukseen my\xc3\xb6s vuonna 2003, jolloin Lukko oli finaalissa parempi. Moskovalaisjoukkuetta valmensi molempina vuosina Vasili Tihonov, joka muistetaan suomalaisista kiekkokaukaloista Porin \xc3\x84ssien ja Lukon valmentajana._NEWLINE_Erikoista pitsiturnauksessa on se, ett\xc3\xa4 \xc3\x84ss\xc3\xa4t ja Lukko on aina "arvottu" samaan lohkoon. Turnauksen peleiss\xc3\xa4 on my\xc3\xb6s joskus testattu j\xc3\xa4\xc3\xa4kiekon SM-liigaan ehdotettuja s\xc3\xa4\xc3\xa4nt\xc3\xb6uudistuksia, kuten suurempia maaleja. Vuonna 2006 turnausta ei pelattu halliremontin takia, mutta tuolloin pelattiin \xc3\x84ij\xc3\xa4nsuon avajaisturnaus, jossa HC Pardubice voitti \xc3\x84ss\xc3\xa4t finaalissa 7\xe2\x80\x933. Lukko tuli kolmanneksi voitettuaan sijoitusottelussa Bluesin 5\xe2\x80\x934._NEWLINE_Vuodesta 2010 l\xc3\xa4htien turnaus on j\xc3\xa4rjestetty Pitsiviikon j\xc3\xa4lkeen, sill\xc3\xa4 SM-liigan s\xc3\xa4\xc3\xa4nt\xc3\xb6uudistus kielt\xc3\xa4\xc3\xa4 harjoitusottelut hein\xc3\xa4kuussa, jonka lopussa pitsiviikko pidet\xc3\xa4\xc3\xa4n. Nyky\xc3\xa4\xc3\xa4n Pitsiturnaus pelataan elokuun ensimm\xc3\xa4isen\xc3\xa4 perjantaina.\n_START_SECTION_\nN\xc3\xa4in pelataan\n_START_PARAGRAPH_\nTurnaukseen osallistuu kuusi joukkuetta. Joukkueet arvotaan kolmen joukkueen lohkoihin, joissa ne pelaavat kerran toisiaan vastaan. Molemmista lohkoista kaksi parasta p\xc3\xa4\xc3\xa4see semifinaaleihin, joiden voittajat menev\xc3\xa4t finaaliin. Peliaika alkulohkoissa ja semifinaaleissa on 2x15 min ja finaalissa 2x20 min. Pronssista ei pelata.'